Video en foto’s: ‘Mini-oorlog’ toe rowers op geldwa toesak  (Foto: Anton Meijer/PretoriaFM) Skote en ontploffings kon Donderdagaand gehoor word tydens ŉ transitorooftog naby die Watermeyer-afrit op die N4 in die ooste van Pretoria. Volgens die Tshwane-nooddienste is sy lede omstreeks 21:15 na die toneel ontbied. By hul aankoms op die toneel is drie voertuie in ligte laaie aangetref. Een van die voertuie was ŉ geldwa. Twee veiligheidswagte is tydens die voorval beseer. Volgens die Emer-G-Med-nooddienste het die wagte skietwonde opgedoen. Een van die wagte was in ŉ kritieke toestand en is per helikopter na ŉ hospitaal vervoer. Die wagte het glo ook brandwonde opgedoen. (Foto: Anton Meijer/PretoriaFM) ŉ Ooggetuie het aan Maroela Media gesê die verdagtes het in drie voertuie van die toneel weggejaag in die rigting van Mamelodi. In video’s van die voorval wat op sosiale media gedeel is, kan daar duidelik gehoor word hoe verskeie skote afgevuur word. Volgens inwoners het dit soos ŉ mini-oorlog geklink. Die polisie het teen Vrydagoggend nog geen inligting oor die voorval bekend gemaak nie. Heavy gunfire… WATCH https://t.co/j7jC5Y4sZm pic.twitter.com/F0rVNHUaez — Yusuf Abramjee (@Abramjee) March 17, 2022